মধ্যমগ্রামে পথচারীদের জন্য যশোহর রোডের আন্ডারপাস তৈরির কাজ এখনও শেষ হয়নি। এরই মধ্যে নিত্যযাত্রীদের জন্য দুঃসংবাদ! এয়ারপোর্টের আড়াই নম্বর গেট থেকে এক নম্বর গেট পর্যন্ত কলকাতা এবং বারাসতমুখী রাস্তার কাজ শুরু হতে চলেছে। তার জন্য যশোহর রোডের ওই অংশটি প্রায় এক বছরের জন্য বন্ধ থাকবে। কাজ চলাকালীন কলকাতা বিমানবন্দরের ভিতরের রাস্তা দিয়ে গাড়ি ঘুরিয়ে দেওয়ার পরিকল্পনা নেওয়া হলেও তাতে আদৌ কতটা সুবিধা হবে তা নিয়ে সন্দিহান খোদ পুলিশকর্তারাই। 
পুলিশ সূত্রের খবর, এয়ারপোর্টের আড়াই নম্বর গেট থেকে এক নম্বর গেট পর্যন্ত প্রায় এক কিলোমিটার রাস্তা বর্ষাকালে বেহাল হয়ে পড়ে। নিত্যযাত্রীদের দুর্ভোগের পাশাপাশি, সর্বক্ষণই লেগে থাকে যানজট। সেই সমস্যার সমাধানেই পূর্ত দফতর ওই এক কিলোমিটার রাস্তা কংক্রিটের করার সিদ্ধান্ত নিয়েছে। সেই কাজের জন্য রাস্তা বন্ধ রাখতে হবে প্রায় এক বছর। প্রথমে কলকাতামুখী রাস্তার কাজ হবে। সেই কাজ শেষ হলে শুরু হবে বারাসতমুখী রাস্তার কাজ। 
পূর্ত দফতর সূত্রের খবর, প্রায় ১৫ কোটি টাকা খরচ করে এই কাজের জন্য ইতিমধ্যেই বিমানবন্দর কর্তৃপক্ষ এবং বিধাননগর সিটি পুলিশের সঙ্গে প্রাথমিক বৈঠক হয়ে গিয়েছে। পূর্ত দফতরের বারাসত হাইওয়ে শাখার এগজিকিউটিভ ইঞ্জিনিয়ার কনকেন্দু সিংহ জানিয়েছেন, রাস্তার কাজের পাশাপাশি, নিকাশি নালা নতুন করে তৈরি, দখলদার উচ্ছেদ এবং বিভিন্ন সংস্থার পাইপলাইন ও বিদ্যুৎ সংযোগের তার সারাতেও বেশ কিছুটা সময় লাগবে। তাছাড়া পুলিশের তরফে যানবাহন বিকল্প রাস্তা দিয়ে ঘুরিয়ে দেওয়ার ব্যবস্থা না করা পর্যন্ত কাজ শুরু করা সম্ভব নয় বলেও জানিয়েছেন তিনি। 
ইতিমধ্যেই বিধাননগর সিটি পুলিশের তরফে বিমানবন্দর কর্তৃপক্ষের কাছে আড়াই নম্বর গেটটি সর্বক্ষণ খোলা রাখার জন্য অনুরোধ জানানো হয়েছে। ওই জায়গায় থাকা ‘হাইট গার্ড’টি সরিয়ে গেটের মুখ প্রশস্ত করতেও বলা হয়েছে। বিধাননগর সিটি পুলিশের ডিসি (সদর) সি সুধাকর বলেন, ‘‘সব পক্ষের সঙ্গে কথা বলে শীঘ্রই প্রয়োজনীয় ব্যবস্থা গ্রহণ করা হবে।’’ কলকাতা বিমানবন্দরের অধিকর্তা অতুল দীক্ষিত জানিয়েছেন, পুলিশের তরফে যানবাহন চলাচলের পূর্ণাঙ্গ পরিকল্পনা পেলে তবেই ছাড়পত্র দেওয়া হবে।